钦定古今图书集成/理学汇编/文学典/第156卷 > 《刘勰文心雕龙》 > 《铭箴》
## 钦定古今图书集成/理学汇编/文学典/第156卷 > 《刘勰文心雕龙》 > 《铭箴》

昔帝轩刻舆几以弼违，大禹勒笋簴而招谏，成汤盘
盂，著日新之规，武王户席，题必戒之训，周公慎言于
金人，仲尼革容于欹器，则先圣鉴戒，其来久矣。故铭
者名也，观器必也。正名审用，贵乎盛德。盖臧武仲之
论铭也，曰：“天子令德，诸侯计功，大夫称伐。”夏铸九牧
之金鼎，周勒肃慎之楛矢，令德之事也。吕望铭功于
昆吾，仲山镂绩于庸器，计功之义也；魏颗纪勋于景
钟，孔悝表勤于卫鼎，称伐之类也。若乃飞廉有石椁
之锡，灵公有蒿里之谥，铭发幽石，吁可怪矣。赵灵勒
迹于番吾，秦昭刻传于华山，夸诞示后，吁可笑也。详
观众例，铭义见矣。至于始皇勒岳，政暴而文泽，亦有
疏通之美焉。若班固《燕然之勒》，张昶《华阴》之碣，序亦
盛矣。蔡邕铭思，独冠古今；桥公之铭，吐纳典谟；朱穆
之鼎，全成碑文，溺所长也。至如敬通杂器，准矱戒铭，
而事非其物，繁略违中；崔骃《品物》，赞多戒少；李尤《积
篇》，义俭辞碎。蓍龟神物，而居博奕之中；衡斛嘉量，而
在臼杵之未曾；名品之未暇，何事理之能闲哉？魏文
《九宝》，器利辞钝；唯张载《剑阁》，其才清采迅足，骎骎后
发前至，勒铭岷汉，得其宜矣。箴者，所以攻疾防患，喻
鍼石也。斯文之兴，盛于三代，夏商二箴，馀句颇存。及
周之辛甲《百官箴》一篇，体义备焉。迄至春秋，微而未
绝。故魏绛讽君于后羿，楚子训民于在勤。战代已来，
弃德务功，铭辞代兴，箴文委绝。至扬雄《稽古》，始范虞
箴，作卿尹州牧廿五篇，及崔胡补缀，总称百官，指事
配位，鞶鉴可征，信所谓“追清风于前古，攀辛甲于后
代”者也。至于潘勗《符节》，要而失浅；温峤《傅臣》，博而患
繁；王济《国子》，引广事杂；潘尼《乘舆》，义正体芜。凡斯继
作，鲜有克衷。至于王朗《杂箴》，乃寘巾履，得其戒慎，而
失其所施。观其约文举要，宪章戒铭，而水火井灶，繁
辞不已，志有偏也。夫箴诵于官，铭题于器，名目虽异，
而警戒实同。箴全御过，故文资确切；铭兼褒赞，故体贵弘润。其取事也，必核以辨，其摛文也，必简而深，此
其大要也。然矢言之道盖阙，庸器之制久沦。所以箴
铭异用，罕施于代，惟秉文君子，宜酌其远大焉。赞曰：
“铭寔表器，箴惟德轨，有佩”于言，无鉴于水。秉兹贞厉，
敬言乎履。义典则弘，文约为美。